Turinys
Rodyklė 🔎︎

# Simbolio padėtys

„LibreOffice Math“ rengykle rašomose formulėse galima naudoti komandas įvairiems formatams ir simbolių padėtims nustatyti. Pasirinkus atitinkamą ženklų grupę, visos simbolių padėčių parinktys parodomos apatinėje ženklų polangio dalyje. Tas pačias parinktis galima pritaikyti ir iš komandų polangio kontekstinio meniu.

Jei norite tai atlikti…

Atverkite komandų lango kontekstinį meniu ir pasirinkite Simbolio padėtys

Pasirinkite komandą Rodymas → Ženklai, tuomet ženklų polangyje iš išskleidžiamojo sąrašo pasirinkite grupę Simbolio padėtys.

Toliau išvardintos visos formulių rengyklėje galimos simbolių padėčių parinktys. Norimas parinktis formulei pritaikyti galima spustelėjus prie aprašymo pavaizduotą mygtuką ženklų polangyje (atveriamas pasirinkus Rodymas → Ženklai) arba iš komandų polangio kontekstinio meniu.

Šio skyriaus simbolių padėčių aprašymuose raidė „a“ bus naudojama kaip vietaženklis – rašmuo, kuriam norima pritaikyti padėtį. Formulės tekste vietaženklį reikia pakeisti bet kuriuo reikiamu rašmeniu.

### Simbolio padėtys

Viršutinis indeksas kairėje

Įterpiamas viršutinis indeksas kairėje vietaženklio pusėje. Taip pat galima surinkti <?>lsup{<?>} komandų polangyje.

Viršutinis indeksas centre

Įterpiamas viršutinis indeksas virš vietaženklio. Taip pat galima surinkti <?>csup<?> komandų polangyje.

Laipsnis

Įterpiamas laipsnio rodiklis (viršutinis indeksas dešinėje vietaženklio pusėje). Taip pat galima surinkti <?>^{<?>}, rsup arba sup komandų polangyje.

Vertikalusis dėklas (2 elementai)

Įterpiamas dviejų elementų vertikalusis dėklas ir du vietaženkliai. Taip pat galima surinkti binom<?><?> komandų polangyje.

Nauja eilutė

Pradedama nauja eilutė. Taip pat galima surinkti newline komandų polangyje.

Apatinis indeksas kairėje

Įterpiamas apatinis indeksas kairėje vietaženklio pusėje. Taip pat galima surinkti <?>lsub{<?>} komandų polangyje.

Apatinis indeksas centre

Įterpiamas apatinis indeksas po vietaženkliu. Taip pat galima surinkti <?>csub<?> komandų polangyje.

Apatinis indeksas dešinėje

Įterpiamas apatinis indeksas dešinėje vietaženklio pusėje. Taip pat galima surinkti <?>_{<?>}, <?>rsub{<?>} arba <?>sub{<?>} komandų polangyje.

Vertikalusis dėklas

Įterpiamas vertikalusis dėklas su trimis vietaženkliais. Taip pat galima surinkti stack {<?>#<?>#<?>} komandų polangyje.

Trumpas tarpas

Įterpiamas trumpas tarpas tarp vietaženklio ir kito formulės elemento. Taip pat galima surinkti ` komandų polangyje.

Kairinė lygiuotė

Formulės elementui pritaikoma kairinė lygiuotė ir įterpiamas vietaženklis. Taip pat galima surinkti alignl<?> komandų polangyje.

Centrinė lygiuotė

Foormulės elementui pritaikoma centrinė lygiuotė ir įterpiamas vietaženklis. Taip pat galima surinkti alignc<?> komandų polangyje.

Dešininė lygiuotė

Formulės elementui pritaikoma dešininė lygiuotė ir įterpiamas vietaženklis. Taip pat galima surinkti alignr<?> komandų polangyje.

Matricinis dėklas

Įterpiamas matricinis dėklas su keturiais vietaženkliais. Taip pat galima surinkti matrix{<?>#<?>##<?>#<?>} komandų polangyje. Elemento padėtis dėkle nurodoma dviem koordinatėm; pirmoji žymi eilutę, antroji – stulpelį. Šį matricinį dėklą galima plėsti bet kuria kryptimi, komandų polangyje prirašant reikiamų rašmenų.

Tarpas

Įterpiamas tarpas tarp vietaženklių. Taip pat galima surinkti ~ komandų polangyje.

Lygiavimo komandos alignl, alignc ir alignr ypač naudingos, kai:

- reikia sulygiuoti skaitiklį ir vardiklį, pavyzdžiui, {alignl a}over{b+c}

- konstruojate binomus ar dėklus, pavyzdžiui, binom{2*n}{alignr k}

- reikia sulygiuoti elementus matricoje, pavyzdžiui, matrix{alignr a#b+2##c+1/3#alignl d}

- pradedate naują eilutę, pavyzdžiui, a+b-c newline alignr x/y

Kai naudosite lygiavimo komandas, atminkite, kad:

- jas galima rašyti tik reiškinio pradžioje ir tik vieną kartą – galima užrašyti a+b alignr c, bet ne a+alignr b

- jos veikia viena kitą, tad jei užrašysite {alignl{alignr a}}over{b+c}, raidė a bus lygiuojama dešinėje.

### Lygiavimas naudojant komandą „matrix“

matrix{

alignr sin^2 x + cos^2 x#{}={}#alignl 1 ##

alignr cos^2 x #{}={} #alignl 1 - sin^2 x

}

### Lygiavimas kairėje

Jei eilutė ar reiškinys prasideda tekstu, savaime bus taikoma kairinė lygiuotė. Lygiuotę galima pakeisti bet kuria lygiavimo komanda. Pavyzdžiui, surinkus stack{a+b-c*d#alignr "tekstas"}, „tekstas“ bus lygiuojamas dešinėje pusėje. Nepamirškite, kad tekstas visada turi būti rašomas paprastosiose kabutėse.

Formules, kurioms pagal numatytąsias nuostatas taikoma centrinė lygiuotė, pagal kairįjį kraštą galima sulygiuoti ir nenaudojant meniu komandos Formatas → Lygiuotė. Surinkite tuščią teksto eilutę, t.y. paprastąsias kabutes be jokio turinio, prieš tą formulės fragmentą, kurį norite lygiuoti. Pavyzdžiui, surinkus "" a+b newline "" c+d abu reiškiniai bus lygiuojami pagal kairįjį kraštą, o ne centre.

Kai formulės tekstą renkate tiesiogiai komandų polangyje, atminkite, kad kai kurios simbolių padėčių komandos nuo kitų formulės elementų turi būti atskirtos tarpais. Tai ypač taikytina, kai iškart įvedate reikšmes, o ne vietaženklius, pavyzdžiui, a lsup{3}.

Daugiau apie formatavimo galimybes LibreOffice Math rengyklėje galima sužinoti skyriuje Skliaustai ir grupavimas.

Spartesniam formulių rinkimui bus naudinga ir informacija apie indeksus ir laipsnių rodiklius ar formulės elementų dydžio keitimą.